ai4bharat/Pralekha huggingface dataset:
குடியரசுத் தலைவர் செயலகம்
திருவனந்தபுரத்தில் நடைபெற்ற வரவேற்பு நிகழ்ச்சியில் குடியரசுத் தலைவர் பங்கேற்பு: குடும்பஸ்ரீ-யின் வெள்ளிவிழாக் கொண்டாட்டங்களைத் தொடங்கி வைத்ததுடன் உன்னதி திட்டத்தையும் தொடங்கி வைத்தார்
திருவனந்தபுரத்தில் தமக்கு அளிக்கப்பட்ட வரவேற்பு நிகழ்ச்சியில் குடியரசுத் தலைவர் திருமதி திரௌபதி முர்மு இன்று  பங்கேற்றார். மகளிர் சுயஉதவிக் குழுக்களின் மிகப்பெரிய கட்டமைப்புகளில் ஒன்றான குடும்பஸ்ரீ என்ற அமைப்பின் வெள்ளிவிழாக் கொண்டாட்டங்களை அவர் தொடங்கி வைத்தார். எஸ்சி மற்றும் எஸ்டி பிரிவு இளைஞர்களுக்கு வேலை வாய்ப்பு மற்றும் சுயவேலைவாய்ப்பை வழங்கும் உன்னதி திட்டத்தையும் அவர் தொடங்கி வைத்தார். மலையாளத்தில் மொழிபெயர்க்கப்பட்ட பொறியியல், தொழில்நுட்பம் மற்றும் பட்டயப்படிப்புகளுக்கான பாடப்புத்தகங்களையும் அவர் வெளியிட்டார்.
நிகழ்ச்சியில் பேசிய குடியரசுத் தலைவர் கேரளாவில் பசுமையான காடுகள், அழகான கடற்கரைகள், உயரமான மலைகள், நதிகள், ஏரிகள், உயரமான தென்னை மரங்கள் போன்றவற்றுடன் வளமான உயிரி பன்முகத்தன்மையைக் கொண்டுள்ளதாகக் கூறினார். இது கேரளாவை கடவுளின் நிலம் என்று கூறும் அளவுக்கு மாற்றியுள்ளது என்று அவர் தெரிவித்தார். இதனால் கேரளா, அனைவரையும் கவரும் சுற்றுலா மையமாக திகழ்கிறது என்று அவர் குறிப்பிட்டார். இயற்கை மருத்துவமுறைகள் மற்றும் ஆயுர்வேத மருத்துவத்திற்கான மையமாகவும் கேரளா உள்ளது என்று குடியரசுத் தலைவர் கூறினார். தங்களது நேர்மை,திறமை மற்றும் தொழில்முனைவு திறன்கள் காரணமாக உலகெங்கிலும் கேரள மக்கள் நல்ல மதிப்பைப் பெற்றுள்ளதாகவும் அவர் கூறினார். மலையாள மக்கள் இந்தியாவின் பெருமையை பரப்புவதாகவும் அவர் பாராட்டு தெரிவித்தார்.
கேரள மக்களின் பரந்த சிந்தனை அனைவரும் பின்பற்றக்கூடியது என்றும் அவர் கூறினார். பலதரப்பட்ட கலாச்சாரங்களை கொண்ட மக்கள் கேரளாவில் வாழ்வதாகத் தெரிவித்த அவர், அனைத்து நம்பிக்கைகள் மற்றும் மதங்களை பின்பற்றுவோரும் நல்லிணக்கத்துடன் வாழ்ந்து வருவதாகக் கூறினார்.
கேரள மாநிலத்தில் ஆண், பெண் விகிதம் நாட்டிற்கே முன்னுதாரணமாக உள்ளது என்றும் அவர் தெரிவித்தார். எழுத்தறிவு, மற்றும் மகளிர் எழுத்தறிவு சதவீதத்திலும் கேரளா முன்னிலையில் உள்ளது என்றும் அவர் குறிப்பிட்டார். தாய்-சேய் நலன் மற்றும் சிசு மரணத்தடுப்பு ஆகியவற்றிலும் கேரளாவின் செயல்பாடுகள் சிறப்பாக உள்ளது என்றும் அவர் பாராட்டு தெரிவித்தார். சமூகத்தில் மகளிரின் செயல்பாடுகளுக்கு முக்கியத்துவம் அளிக்கும் போது, ஒட்டுமொத்த சமுதாயமும் சிறப்படையும் என்று அவர் கூறினார். பெண்கல்வி மற்றும் மகளிர் அதிகாரம் பெறுதலில் கேரளா சிறந்து விளங்கும் நிலையில், ஒட்டுமொத்த வளர்ச்சி செயல்பாடுகளிலும் இது பிரதிபலிப்பை ஏற்படுத்துவதாக அவர் தெரிவித்தார்.
அமிர்த காலத்தில் வளர்ச்சியடைந்த நாடாக இந்தியாவை உருவாக்குவதில் கேரள மாநிலத்தின் இளைஞர் மிகப்பெரிய பங்களிப்பை வழங்குவார்கள் என்று குடியரசுத் தலைவர் திருமதி திரௌபதி முர்மு நம்பிக்கை தெரிவித்தார்.
பிரதமர் அலுவலகம்
இந்திய முன்னாள் தூதர் அபாசர் பியூரியா மறைவுக்கு பிரதமர் ஆழ்ந்த இரங்கல்
இந்திய முன்னாள் தூதர் திரு அபாசர் பியூரியா மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார்.
இது தொடர்பாக அவர் வெளியிட்டுள்ள ட்விட்டர் பதிவில்;
“3தூதரக பணியில் இந்த தேசத்திற்கு திரு அபாசர் பியூரியா ஆற்றிய சேவைகள் என்றும் நினைவு கூரத்தக்கது. ஒடியா மொழி மற்றும் கலாச்சார வளர்ச்சிக்கு வித்திட்ட தலைசிறந்த இலக்கியவாதி. அவரது மறைவு அறிந்து மிகுந்த வேதனை அடைந்தேன். அவரது குடும்ப உறுப்பினர்கள் மற்றும் நண்பர்களுக்கு ஆழ்ந்த இரங்கலைத் தெரிவித்துக் கொள்கிறேன். ஓம் சாந்தி” என்று தெரிவித்துள்ளார்.
பெருநிறுவனங்கள் விவகாரங்கள் அமைச்சகம்
சுதந்திர அமிர்த பெருவிழாவின் ஒரு பகுதியாக, பெரு நிறுவனங்கள் அமைச்சகத்தின் சார்பில், “வலுவான சுதந்திரமான கண்காணிப்பு வாயிலாக, உயர்தர நிதி அறிக்கை கட்டமைப்பு” குறித்த நிதி ஒழுங்குமுறை ஆணையத்தின் கருத்தரங்கை திரு ராவ் இந்தர்ஜித் சிங் நாளை தொடங்கிவைக்கிறார்
பெருநிறுவனங்கள் அமைச்சகத்தின் ஒருவார கால சுதந்திர அமிர்த பெருவிழா கொண்டாட்டத்தின் ஒரு பகுதியாக, “வலுவான சுதந்திரமான கண்காணிப்பு வாயிலாக, உயர்தர நிதி அறிக்கை கட்டமைப்பு” குறித்த கருத்தரங்கிற்கு நிதி ஒழுங்குமுறை ஆணையம் ஏற்பாடு செய்துள்ளது.
புள்ளியியல் & திட்ட அமலாக்கத் துறை மற்றும் பெருநிறுவனங்கள் துறை இணையமைச்சர் திரு ராவ் இந்தர்ஜித் சிங் இந்த விழாவில் சிறப்பு விருந்தினராக கலந்து கொண்டு சிறப்பிக்கவுள்ளார். மத்திய பெருநிறுவனங்கள் துறை செயலாளர் திரு ராஜேஷ் வர்மா கவுரவ விருந்தினராக பங்கேற்கவுள்ளார். தேசிய நிதி ஒழுங்குமுறை ஆணையம், டிசம்பர் – ஜனவரி 2022- ல் நடத்திய அகில இந்திய அளவிலான வினாடி வினா போட்டியில் வெற்றி பெற்றவர்களை மத்திய அமைச்சர் சிறப்பிக்கவுள்ளார்.
தேசிய நிதி ஒழுங்குமுறை ஆணையத்தின் இந்த சிறப்பு நிகழ்ச்சியில், உள்நாடு மற்றும் வெளிநாடுகளைச் சேர்ந்த தணிக்கை மற்றும் கணக்கியல் தர கட்டுப்பாடு வல்லுனர்கள் பங்கேற்கவுள்ளனர். ஜப்பானின் சான்றளிக்கப்பட்ட பொது கணக்காளர்கள் கண்காணிப்பு வாரிய நிபுணர்களும் பங்கேற்கவுள்ளனர்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1832837
விவசாயத்துறை அமைச்சகம்
"ஏற்றுமதியாளர்கள் மாநாடு" மற்றும் கண்காட்சியை மத்திய வேளாண்மை மற்றும் விவசாயிகள் நலம் இணை அமைச்சர் திருமிகு ஷோபா கரந்த்லாஜே தொடங்கி வைத்தார்
வளர்ந்துவரும் இந்தியாவின் 75 ஆண்டுகள் சுதந்திரம் மற்றும் அதன் மக்கள், கலாச்சாரம் மற்றும் சாதனைகளின் புகழ்பெற்ற வரலாற்றைக் கொண்டாடும் மற்றும் நினைவுகூரும் இந்திய அரசின் முயற்சியாக ‘விடுதலையின் அமிர்த் மகோத்சவம்’ விளங்குகிறது.
காணொலி வர்த்தக கண்காட்சிகள், விவசாயி இணைப்பு தளம், இ-அலுவலகம், ஹார்டினெட் கண்டறிதல் அமைப்பு, வாங்குவோர் விற்போர் கூட்டங்கள், குறிப்பிட்ட பொருட்களுக்கான பிரச்சாரங்கள் உள்ளிட்ட பல ஏற்றுமதி மேம்பாட்டு நடவடிக்கைகள் மற்றும் முயற்சிகளை அபேடா எடுத்துள்ளது. உள்கட்டமைப்பு மற்றும் ஏற்றுமதியை மேம்படுத்துவதற்காக மாநில அரசாங்கத்துடன் அபேடா நெருங்கி பணியாற்றி வருகிறது.
கர்நாடகாவின் பரந்த ஏற்றுமதி திறனைப் பயன்படுத்திக் கொள்வதற்காகவும், விடுதலையின் அம்ரித் மகோத்சவ கொண்டாட்டங்களின் கீழ் அபேடா ஏற்பாடு செய்து வரும் தொடர் நிகழ்ச்சிகளின் ஒரு பகுதியாகவும், "ஏற்றுமதியாளர்கள் மாநாடு" மற்றும் கண்காட்சியை அபேடா பெங்களூரு பிராந்திய அலுவலகம் 22 செப்டம்பர் 2021  லலித் அசோக், பெங்களூருவில் ஏற்பாடு செய்தது.
மாநில அதிகாரிகள், மத்திய அரசு நிறுவனங்கள், ஏற்றுமதியாளர்கள், விவசாய உற்பத்தி அமைப்புகள் உள்ளிட்ட சுமார் 200 பங்குதாரர்கள் நிகழ்ச்சியில் கலந்து கொண்டனர். இந்த நிகழ்வின் ஒரு பகுதியாக பல்வேறு முகமைகள்/ பங்குதாரர்களின் சுமார் 25 அரங்குகள் அமைக்கப்பட்டன.
இந்த மாநாட்டை மத்திய வேளாண்மை மற்றும் விவசாயிகள் நலம் இணை அமைச்சர் திருமிகு ஷோபா கரந்த்லாஜே தொடங்கி வைத்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1756985
-----
(Visitor Counter : 183
சுற்றுச்சூழல் மற்றும் வனத்துறை அமைச்சகம்
சிவிங்கிப் புலிகள் திட்ட அமலாக்கம்
சிவிங்கிப் புலிகளை  இந்தியாவுக்கு மீண்டும் கொண்டு வருவதற்கான திட்டத்தை மத்திய அரசு தொடங்கி செயல்படுத்தி வருகிறது. மத்தியப் பிரதேச வனத் துறை, இந்திய வனவிலங்குகள் நிறுவனம்  மற்றும் நமீபியா மற்றும் தென்னாப்பிரிக்காவைச் சேர்ந்த சிவிங்கிப் புலிகள் தொடர்பான வல்லுநர்கள் ஆகியோருடன் இணைந்து மத்திய சுற்றுச்சூழல் மற்றும் வனத்துறை அமைச்சகத்தின் கீழ் உள்ள சட்டப்பூர்வ அமைப்பான தேசிய புலிகள் பாதுகாப்பு ஆணையத்தின்  மூலமாக சிவிங்கிப் புலிகள் திட்டம் செயல்படுத்தப்படுகிறது. இந்த திட்டத்தை மேற்பார்வையிட, சரிஸ்கா மற்றும் பன்னா புலிகள் காப்பகத்தில் வல்லுநர்கள் மற்றும் அதிகாரிகளை உள்ளடக்கிய ஒரு வழிகாட்டுதல் குழுவும் அமைக்கப்பட்டுள்ளது.
சிவிங்கிப் புலிகள் திட்டத்தின் கீழ், ரேடியோ காலர் எனப்படும் கதிரியக்க கருவி பொருத்தப்பட்ட 20 சிவிங்கிப் புலிகள் நமீபியா மற்றும் தென்னாப்பிரிக்காவிலிருந்து, மத்தியப் பிரதேசத்தின் குனோ தேசியப் பூங்காவிற்குக் கொண்டுவரப்பட்டன. கட்டாய தனிமைக் காலத்திற்குப் பிறகு சிவிங்கிப் புலிகள் பெரிய, பரந்த அமைப்புகளுக்கு மாற்றப்பட்டன. தற்போது அவற்றில் 11 சிறுத்தைகள் சுதந்திரமான நிலையில் உள்ளன. இந்தியாவில் பிறந்த ஒரு குட்டி உட்பட 5 சிவிங்கிப் புலிகள் தனிமைப்படுத்தலில் உள்ளன. இந்த சிவிங்கிப் புலிகள் அனைத்தும் பிரத்யேக கண்காணிப்புக் குழுவால் 24 மணி நேரமும் கண்காணிக்கப்பட்டு வருகின்றன.
70 ஆண்டுகளுக்குப் பிறகு சிவிங்கிப் புலிகள் மீண்டும் இந்தியாவுக்குக் கொண்டுவரப்பட்டுள்ளன. இந்தியாவுக்கு கொண்டுவரப்பட்ட 20 சிவிங்கிப் புலிகளில், குனோ தேசிய பூங்காவில் ஐந்து சிவிங்கிப் புலிகள் இறந்தன. முதல்கட்ட தகவலின்படி, இந்த இறப்புகள் இயற்கையான காரணங்களால் ஏற்பட்டுள்ளதாகத் தெரியவந்துள்ளது. ரேடியோ காலர் என்ற கதிரியக்கக் கண்காணிப்புக் கருவி பொருத்தப்பட்டதால்தான் சிவிங்கிப் புலிகள் இறந்ததாக சில ஊடகங்களில் செய்திகள் வந்துள்ளன. இவை ஊகத்தின் அடிப்படையிலான தகவல்கள். இத்தகைய செய்திகளுக்கு எந்தவிதமான அறிவியல் ஆதாரங்களும் இல்லை.
சிவிங்கிப் புலிகள் இறப்புக்கான காரணத்தை ஆராய்வதற்காக, தென்னாப்பிரிக்கா மற்றும் நமீபியாவைச் சேர்ந்த சர்வதேச வல்லுநர்கள் மற்றும் கால்நடை மருத்துவர்களுடன் தொடர்ந்து ஆலோசனைகள் மேற்கொள்ளப்பட்டு வருகின்றன. மேலும், தற்போதுள்ள கண்காணிப்பு நெறிமுறைகள், பாதுகாப்பு நிலை, நிர்வாக நடைமுறைகள், கால்நடை மருத்துவ வசதிகள், பயிற்சி மற்றும் திறன் மேம்பாட்டு அம்சங்கள் ஆகியவை நிபுணர்களால் ஆய்வு செய்யப்படுகின்றன. இத்திட்டத்தின் வழிநடத்துதல் குழு, இத்திட்டத்தை உன்னிப்பாகக் கண்காணித்து வருகிறது. அந்தக் குழு, இதுவரை இத்திட்டம் செயல்படுத்தப்பட்டதில் திருப்தியை வெளிப்படுத்தியுள்ளது.
இந்த சிவிங்கிப் புலிகள் திட்டம் அறிமுகம் செய்யப்பட்டு ஒரு ஆண்டு கூட இன்னும் நிறைவடையவில்லை. இது ஒரு நீண்ட கால திட்டமாக இருப்பதால் வெற்றி அல்லது தோல்வியை இப்போதே கூற இயலாது. கடந்த 10 மாதங்களில், இந்த சிவிங்கிப் புலிகள் திட்டத்தில் ஈடுபட்டுள்ள அனைத்து தரப்பினரும், சிவிங்கிப் புலிகளின் மேலாண்மை, கண்காணிப்பு மற்றும் பாதுகாப்பு ஆகியவற்றில் சிறந்த அனுபவங்களைப் பெற்றுள்ளனர். மேலும் இந்தத் திட்டம் நீண்ட கால அடிப்படையில் வெற்றிபெறும் என்பதில் சுற்றுச் சூழல் மற்றும் வனத்துறை அமைச்சகம் நம்பிக்கையுடனும் உறுதியுடனும் உள்ளது.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 210.58 கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 210.58 கோடிக்கும் அதிகமான  டோஸ்கள் செலுத்தப்பட்டுள்ளன 2,80,21,928 அமர்வுகள் மூலம் இந்த சாதனை படைக்கப்பட்டுள்ளது.
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 96,442 மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.22 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.59 சதவீதமாக உள்ளது. கடந்த 24 மணி நேரத்தில் 10,677 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,37,44,301.
இந்தியாவில் கடந்த 24 மணி நேரத்தில் 10,649 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,07,096 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 88.35 கோடி  வாராந்திரத் தொற்று 3.32 சதவீதமாக உள்ளது. தினசரித் தொற்று விகிதம் 2.62 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1854021
பிரதமர் அலுவலகம்
நூற்றாண்டுகள் பழமை வாய்ந்த காஷ்மீரின் ‘நம்தா’ கைவினைப் பொருளை புதுப்பிப்பது குறித்த கட்டுரையை பிரதமர் பகிர்ந்துள்ளார்
நூற்றாண்டுகள் பழமை வாய்ந்த காஷ்மீரின் ‘நம்தா’ கைவினைப் பொருளை புதுப்பிப்பது குறித்த கட்டுரையை பிரதமர் திரு நரேந்திர மோடி பகிர்ந்துள்ளார்.
இது குறித்து ட்விட்டர் பதிவில் அவர் தெரிவித்ததாவது:
“நூற்றாண்டுகள் பழமை வாய்ந்த காஷ்மீரின் ‘நம்தா’ கைவினைப் பொருள் புதுப்பிக்கப்பட்டு, பல காலம் கழித்து சர்வதேச நாடுகளைச் சென்றடைவது மகிழ்ச்சி அளிக்கிறது! நமது கைவினைஞர்களின் திறன்கள் மற்றும் நெகிழ்த்தன்மைக்கு இது ஒரு எடுத்துக்காட்டு. இந்த புத்தாக்கம், நம் வளமான பாரம்பரியத்திற்கு மிகுந்த மகிழ்ச்சி தரும் செய்தியாகும்.”
பிரதமர் அலுவலகம்
தேர்வுக்கு தயாராவோம் நிகழ்ச்சி குறித்து 9-ம் வகுப்பு மாணவி இஷிடாவின் ஓவியத்துக்கு பிரதமர் பாராட்டு
அம்பாலா கண்டோன்மென்ட் கேந்திரிய வித்யாலயாவின் 9-ம் வகுப்பு மாணவி இஷிடா, தேர்வுக்கு தயாராவோம் நிகழ்ச்சி குறித்து வரைந்துள்ள ஓவியத்தைப் பிரதமர் திரு நரேந்திர மோடி பாராட்டியுள்ளார்.
கேந்திரிய வித்யாலயா சங்கதன் வெளியிட்டுள்ள டுவிட்டருக்கு பதில் அளித்துள்ள பிரதமர் கூறியிருப்பதாவது;
"நல்லது! தேர்வு நேரத்தில் மாணவர்களின் தினசரி வழக்கத்தை படங்கள் மூலம் சிறப்பாக வழங்குதல் பாராட்டுக்குரியது ."
பிரதமர் அலுவலகம்
சிஆர்பிஎஃப்-ன் 82-வது அமைப்பு தினத்தை முன்னிட்டு சிஆர்பிஎஃப் வீரர்களுக்கு பிரதமர் வாழ்த்து
மத்திய ரிசர்வ் காவல் படையின்  82-வது அமைப்பு தினத்தை முன்னிட்டு பிரதமர் திரு.நரேந்திர மோடி சிஆர்பிஎஃப் வீரர்களுக்கு வாழ்த்துகளைத் தெரிவித்துள்ளார்.
பிரதமர் பகிர்ந்துள்ள டுவிட்டர் பதிவில், “மத்திய ரிசர்வ் காவல் படை என்ற உன்னதமான படை உருவாக்கப்பட்ட இந்த 82-வது அமைப்பு தினத்தில், சிஆர்பிஎஃப் வீரர்கள் அனைவருக்கும் எனது வாழ்த்துகளைத் தெரிவித்துக் கொள்கிறேன். நமது நாட்டை பாதுகாப்பதில் சிஆர்பிஎஃப் முன்னணியில் நிற்கிறது. இந்தப் படையின் துணிச்சலும், திறன் வல்லமையும் அனைவராலும் பாராட்டப்படுகிறது.
வரும் ஆண்டுகளில் சிஆர்பிஎஃப் படை மேலும் சிறந்த சாதனைகளைப் படைக்கட்டும்” என்று கூறியுள்ளார்.
(
உள்துறை அமைச்சகம்
ஜம்மு-காஷ்மீர் மறுசீரமைப்பு சட்டம் 2019-ன் கூறுகளில் உள்ள சிரமங்களை அகற்றுவதற்கான குடியரசுத் தலைவரின் ஆணைக்கு மத்திய அமைச்சரவை பின்னேற்பு ஒப்புதல்
ஜம்மு-காஷ்மீர் மறுசீரமைப்பு சட்டம் 2019-ன் பிரிவு 103-ன்கீழ், இந்திய குடியரசுத் தலைவர் பிறப்பித்த ஆணைக்கு பிரதமர் திரு நரேந்திர மோடி தலைமையிலான மத்திய அமைச்சரவை, பின்னேற்பு ஒப்புதல் அளித்துள்ளது. இந்திய அரசு  விதிமுறைகள் 1961-ன் விதி 12-ன்படி, மேற்குறிப்பிட்ட சட்டத்தில் ஏற்பட்டுள்ள சிரமங்களை அகற்றுவதற்காக இந்த ஆணை பிறப்பிக்கப்பட்டது.
அறிவிக்கை வெளியிடப்பட்ட பின்னர், ஜம்மு-காஷ்மீர் மற்றும் லடாக் யூனியன் பிரதேசங்கள் தொடர்பான சில சட்டங்களை செயல்படுத்துவதற்கு ஏற்ற வகையில், மறுசீரமைப்புச் சட்டத்தின் கூறுகளில் உள்ள சிரமங்களை அகற்றுவதற்கு இது வழிவகுக்கும்.
பாதுகாப்பு அமைச்சகம்
தளபதிகள் மாநாட்டின் போது பயிற்சிப் பிரிவுத் தளபதிகளிடேயே வான்படைத் தளபதி உரை
2017 டிசம்பர் 07ம் தேதி புதுதில்லியில் உள்ள தலைமைப் பயிற்சி கமாண்டில் நடைபெற்ற கமாண்டர்கள் மாநாட்டில் இந்திய வான்படைத் தளபதி ஏர் மார்ஷல் பி.எஸ். தனோவா, அனைத்து பயிற்சிக் கமாண்டின் பயிற்சி அமைப்புகளைச் சேர்ந்த அனைத்து கமாண்டர்களிடையே உரையாற்றினார். முன்னதாக வான்படைத் தளபதி, தலைமையகப் பயிற்சிக் கமாண்டின் அனைத்து வான்படை வீரர்கள் மற்றும் சிவிலியன் பணியாளர்களுடன் கலந்து பேசினார். தலைமையகப் பயிற்சிக் கமாண்டின் வீரர்கள் அளித்த உற்சாகமான அணிவகுப்பு மரியாதையை வான்படை தலைமைத் தளபதி ஏற்றுக் கொண்டார்.
வான்படைத் தலைமைத் தளபதியுடன் அவரது மனைவியும் வான்படை வீரர்கள் மனைவி நல்வாழ்வு சங்கத்தின் தலைவருமான திருமதி கமல்பிரீத் தனோவாவும் தலைமையகப் பயிற்சிக் கமாண்டுக்கு வருகை புரிய, அவர்களை ஏர் ஆஃபீசர் தலைமை கமாண்டிங் இன் சீஃப் ஏர் மார்ஷல் எஸ்.ஆர்.எஸ். நாயர், மற்றும் வான்படை வீரர்களின் மனைவி நல்வாழ்வு சங்கத்  தலைவர் திருமதி கீதாஞ்சலி நாயர் ஆகியோர் வரவேற்றனர்.
வான்படைத் தலைமைத் தளபதி தனது உரையில், பயிற்சி பெறுவோர் மற்றும் பயிற்சி அளிப்போரின் மீது கமாண்டர்கள் முழு கவனம் செலுத்த வேண்டும் என்றும் பயிற்சியின் தரத்தை மேம்படுத்தவும் பராமரிக்கவும் தீவிரம் காட்ட வேண்டும் என்றும் கேட்டுக் கொண்டார். பயிற்சி உள்கட்டமைப்புகளை மேம்படுத்துவது, வான்படை சொத்துக்களைப் பாதுகாப்பது மற்றும் குழுவை உருவாக்கி செயல்படுத்துவது ஆகியவற்றின் அவசியம் குறித்து அவர் வலியுறூத்தினார். நிபுணத்துவம் வாய்ந்த வான்படை வீரர்களை உருவாக்கப் பயிற்சி அளிக்க வேண்டும் என்றும் அவர்களிடையே இந்திய வான்படையின் முக்கிய நோக்கமாகத் திகழும் இயக்கம், ஒருங்கிணைப்பு மற்றும் நிபுணத்துவம் ஆகியவற்றை ஏற்படுத்தி உலகின் நான்காது பெரிய விமானப்படையான இந்திய விமானப் படையின் முதுகெலும்பாக இருக்கும் உணர்வை ஏற்படுத்த வேண்டும் என்றும் அவர் வலியுறுத்தினார்.
(Visitor Counter : 113
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
உத்தராகண்டின் ரிஷிகேஷில் , மே 25 முதல் 27 வரை நடைபெற்ற இரண்டாவது ஜி 20 ஊழல் ஒழிப்பு பணிக்குழு கூட்டம் நிறைவடைந்தது
மத்திய பாதுகாப்பு மற்றும் சுற்றுலாத்துறை இணை அமைச்சர் திரு அஜய் பட் மே 25 அன்று ரிஷிகேஷில்  தொடங்கிவைத்த இரண்டாவது ஜி20 ஊழல் ஒழிப்புப் பணிக்குழு கூட்டம் நிறைவடைந்தது.
இந்தக் கூட்டத்தில் 20 உறுப்பு நாடுகள், 10 விருந்தினர் நாடுகள் மற்றும் இன்டர்போல், ஐஎம்எஃப் உள்ளிட்ட 9 சர்வதேச அமைப்புகளைச்சேர்ந்த 90 பிரதிநிதிகள் பங்கேற்றனர். இந்தக் கூட்டத்திற்கு, ஜி20 ஊழல் ஒழிப்புப் பணிக்குழுவின் கூடுதல் செயலாளர் திரு. ராகுல் சிங் தலைமை தாங்கினார். ஜி20 ஊழல் ஒழிப்புப் பணிக்குழுவின் இணைத் தலைவர் திரு. ஜியோவானி டர்டாக்லியா போல்சினி, இத்தாலியின் வெளியுறவு மற்றும் சர்வதேச ஒத்துழைப்புத் துறை அமைச்சர் திரு ஃபேப்ரிசியோ மார்செல்லி ஆகியோர் இணைத் தலைமையேற்றனர்.
சொத்து மீட்பு, தப்பியோடிய பொருளாதாரக் குற்றவாளிகள், தகவல் பகிர்வுக்கு முறையான மற்றும் முறைசாரா ஒத்துழைப்பு வழிகள், ஊழலை எதிர்த்துப் போராடுவதற்கான நிறுவனக் கட்டமைப்புகள் மற்றும் பரஸ்பர சட்ட உதவி போன்ற பல முக்கிய விஷயங்கள் குறித்து கடந்த மூன்று நாட்களாக ஆழமான மற்றும் ஆக்கப்பூர்வமான விவாதங்கள் நடைபெற்றன.
பிரதிநிதிகள் ரிஷிகேஷில் தங்கியிருந்தபோது இந்தியாவின் வளமான கலாச்சாரம், பாரம்பரியம் மற்றும் உணவு வகைகளை சுவைத்தனர். கொல்கத்தாவில் ஆகஸ்ட் 9 முதல் 11 வரை மூன்றாவது ஜி20 ஊழல் ஒழிப்புப் பணிக்குழு கூட்டத்திற்கு மீண்டும் பிரதிநிதிகளை அழைக்க இந்தியா ஆவலுடன் காத்திருக்கிறது. ஊழலுக்கு எதிரான சர்வதேசப் போராட்டத்தை வலுப்படுத்தும் ஜி 20 செயல் திட்டத்திற்கு மேலும் உத்வேகத்தை அளிக்கும் வகையில், அமைச்சர்கள் நிலையிலான ஊழல் ஒழிப்புக் கூட்டத்தை இந்தியா நடத்தவுள்ளது.
பிரதமர் அலுவலகம்
குஜராத் மாநிலம் ஏக்தா நகரில் சுற்றுச்சூழல் அமைச்சர்களின் தேசிய மாநாட்டில் பிரதமரின் உரை
குஜராத் முதல்வர் திரு பூபேந்திர பாய் பட்டேல் அவர்களே, மத்திய அமைச்சர்கள் திரு பூபேந்திர யாதவ் அவர்களே, திரு அஸ்வினி சௌபே அவர்களே, அனைத்து மாநிலங்களின் அமைச்சர்களே, மத்திய, மாநில அரசுகளின் அதிகாரிகளே, இதர பிரமுகர்களே, தாய்மார்களே, அன்பர்களே!
அமிர்த காலத்தின் அடுத்த 25 ஆண்டுகளுக்கான புதிய இலக்குகளை இந்தியா நிர்ணயிக்கும் வேளையில் நாம் சந்திக்கிறோம். உங்களது முயற்சி, சுற்றுச்சூழலை பாதுகாக்க உதவும் என்றும், அதே வேகத்தில் இந்தியாவும் தொடர்ந்து வளர்ச்சி அடையும் என்றும் நான் நம்புகிறேன். புதிய சிந்தனை மற்றும் அணுகுமுறையோடு இன்று முன்னேறி வரும் புதிய இந்தியாவின் பொருளாதாரம் மிக விரைவாக வளர்வதோடு, அதன் சுற்றுச்சூழலும் தொடர்ந்து வலுப்பெற்று வருகிறது. புதுப்பிக்கத்தக்க எரிசக்தி துறையில் நமது வேகம் மற்றும் அளவிற்கு ஈடாக எந்த நாடும் செயல்பட முடியாது என்பதை உலகிற்கு நாம் உணர்த்தியுள்ளோம். சர்வதேச சூரிய ஒளி கூட்டணி, பேரிடர் நெகிழ்தன்மை உள்கட்டமைப்பிற்கான கூட்டணி அல்லது லைஃப் இயக்கம் உள்ளிட்ட எந்த ஒரு மிகப்பெரிய சவாலை எதிர்கொள்வதிலும் இதர நாடுகளுக்கு இந்தியா வழிகாட்டியாகத் திகழ்கிறது.
நமது உறுதிப்பாடுகளை நாம் நிறைவேற்றுவதன் காரணமாக இதர நாடுகள் இந்தியாவுடன் தற்போது கைகோர்க்கின்றன. கடந்த சில ஆண்டுகளில் சிங்கம், புலி, யானை, ஒற்றைக் கொம்பு காண்டாமிருகம் போன்ற விலங்குகளின் எண்ணிக்கை அதிகரித்துள்ளது. சில நாட்களுக்கு முன்பு மத்திய பிரதேசத்திற்கு சிறுத்தைகளை மீண்டும் கொண்டுவந்தது, அனைவரிடத்திலும் புதிய உற்சாகத்தை ஏற்படுத்தியுள்ளது. இயற்கையுடன் இணைந்த இந்த முயற்சிகளை நாம் தொடர்வதோடு எதிர்கால தலைமுறையினரையும் ஊக்குவிப்போம். இந்த உறுதிப்பாட்டுடன் அடுத்த ஐந்து தசாப்தங்களில், அதாவது 2070-க்குள் கரியமில வாயு வெளியேற்றம் இல்லை என்ற நிலையை அடைய இந்தியா இலக்கு நிர்ணயித்துள்ளது.
நண்பர்களே,
மத்திய மற்றும் மாநில அளவில் சுற்றுச்சூழல் அமைச்சகத்தின் பொறுப்பு மிக முக்கியமானது. வெறும் கண்காணிப்பு என்பதையும் தாண்டி, சுற்றுச்சூழலை ஊக்குவிப்பதில் இந்த அமைச்சகத்தின் பங்கு அளப்பரியது. சுழற்சி பொருளாதாரத்தை தங்களது மாநிலங்களில் கூடியவரையில் ஊக்குவிக்குமாறு இங்கு குழுமியுள்ள அனைத்து சுற்றுச்சூழல் அமைச்சர்களையும் கேட்டுக்கொள்கிறேன். இது குறித்த உணர்வு ஏற்படும் போது திடக்கழிவு மேலாண்மை மற்றும் ஒரு முறை பயன்படுத்தும் நெகிழி பொருட்களிலிருந்து விடுதலை போன்ற செயல்களுக்கு வலிமை கிடைக்கும்.
இந்த இரண்டு நாள் நிகழ்ச்சியின்போது நாட்டின் வளர்ச்சிக்கும், சுற்றுச்சூழலை பாதுகாப்பதற்கும், சுற்றுச்சூழல் குறித்த விழிப்புணர்வு கொண்டவர்களாக எதிர்கால சந்ததியினரை மாற்றுவதற்கும், மேம்பட்ட வாய்ப்புகளைப் பரிந்துரைக்கும் மற்றும் சரியான திசையை வழங்குவதற்கான நன்கு வரையறுக்கப்பட்ட திட்டங்களை நீங்கள் தயாரிப்பீர்கள் என்ற எதிர்பார்ப்புடன் உங்கள் அனைவருக்கும் மீண்டும் நல்வாழ்த்துகளைத் தெரிவித்துக் கொள்கிறேன்.
மிக்க நன்றி!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
தகவல் மற்றும் ஒலிபரப்பு அமைச்சகம்
52-வது இந்திய சர்வதேச திரைப்படத் திருவிழா: விண்ணப்பங்கள் வரவேற்பு
இந்திய பனோரமா 2021-க்கான விண்ணப்பங்கள் வரவேற்கப்படுவதாக, 52-வது இந்திய சர்வதேச திரைப்படத் திருவிழா அறிவித்துள்ளது. இந்திய சர்வதேச திரைப்படத் திருவிழாவின் முக்கிய அம்சமான இந்திய பனோரமாவில் இந்தியாவின் சிறந்த சமகால திரைப்படங்கள் திரையிடுவதற்காகத் தேர்வு செய்யப்படுகின்றன. 52-வது பதிப்பு கோவாவில் வரும் நவம்பர் 20 முதல் 28-ஆம் தேதி வரை நடைபெறும்.
இணையதளம் வாயிலாக விண்ணப்பங்களை சமர்ப்பிப்பதற்கான கடைசி தேதி ஆகஸ்ட் 12. இவ்வாறு சமர்ப்பிக்கப்பட்டதற்கான அச்சுப்பிரதி மற்றும் தேவையான ஆவணங்கள் ஆகஸ்ட் 23-ஆம் தேதிக்குள் அனுப்பப்பட வேண்டும். 2021 இந்திய பனோரமாவில் திரையிடுவதற்கான திரைப்படங்களை சமர்ப்பிப்பதற்கு ஒரு சில வழிகாட்டுதல்கள் பின்பற்றப்பட வேண்டும். மத்திய திரைப்பட தணிக்கை வாரியத்தின் சான்றிதழைப் பெற்ற தேதி அல்லது சமர்ப்பிக்கப்பட்ட திரைப்படத்தின் தயாரிப்பு நிறைவடைந்த தேதி, ஆகஸ்ட் 1, 2020 முதல் ஜூலை 31, 2021க்குள் இருக்க வேண்டும். எனினும் இந்த சான்றிதழ் அல்லது வரையறுக்கப்பட்டுள்ள காலத்திற்குள் தயாரிக்கப்படாத திரைப்படங்களும் அனுப்பப்படலாம். அனைத்துத் திரைப்படங்களுக்கும் ஆங்கிலத்தில் வசன வரிகள் இடம்பெறவேண்டும்.
இந்திய திரைப்படங்களின் வாயிலாக அதன் வளமான கலாச்சாரம் மற்றும் பாரம்பரியத்தை ஊக்குவிப்பதற்காக இந்திய சர்வதேச திரைப்படத் திருவிழாவில் கடந்த 1978-ஆம் ஆண்டு இந்திய பனோரமா அறிமுகப்படுத்தப்பட்டது. அதுமுதல், ஒவ்வொரு ஆண்டும் தலைசிறந்த இந்திய திரைப்படங்கள் இதில் காட்சிப்படுத்தப்பட்டு வருகின்றன.
இந்தியா மற்றும் வெளிநாடுகளில் நடைபெறும் சர்வதேச திரைப்படத் திருவிழாக்கள், இருதரப்பு கலாச்சார பரிமாற்றத் திட்டங்களின் கீழ் நடைபெறும் இந்திய திரைப்பட வாரங்கள், கலாச்சார பரிமாற்ற நெறிமுறைகளுக்கு அப்பாற்பட்ட சிறப்பு இந்திய திரைப்படத் திருவிழாக்கள் மற்றும் இந்தியாவில் நடைபெறும் சிறப்பு இந்திய பனோரமா திருவிழாக்களில் திரையிடுவதன் வாயிலாக இந்தியாவின் தலைசிறந்த திரைப்படங்கள் மற்றும் ஆவணப்படங்களை தேர்வு செய்து அவற்றை ஊக்கப்படுத்துவது தான் மத்திய தகவல் மற்றும் ஒலிபரப்பு அமைச்சகத்தின், திரைப்படத் திருவிழா இயக்குநரகம் நடத்தும் இந்திய பனோரமாவின் முக்கிய நோக்கமாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1736521
-----
(
பிரதமர் அலுவலகம்
அக்டோபர் 28-ந் தேதியன்று நடைபெற உள்ள மாநில உள்துறை அமைச்சர்களின் சிந்தனை முகாமில் பிரதமர் கலந்து கொள்கிறார்
அக்டோபர் 28-ந் தேதியன்று காலை 10.30 மணியளவில் நடைபெற உள்ள மாநில உள்துறை அமைச்சர்களின் சிந்தனை முகாமில் பிரதமர் திரு.நரேந்திர மோடி காணொலி காட்சி வாயிலாக கலந்து கொள்கிறார். இந்த சிந்தனை முகாம் ஹரியானாவில் உள்ள சுராஜ்கண்ட்டில் அக்டோபர் 27,28 ஆகிய தேதிகளில் நடைபெற உள்ளது. மாநிலங்களின் உள்துறை செயலாளர்கள், காவல் துறை தலைவர்கள், மத்திய ஆயுத காவல் படை மற்றும் மத்திய காவல் அமைப்புகளின் தலைவர்கள் இந்த சிந்தனை முகாமில் பங்கேற்க உள்ளனர்.
சுதந்திர தின உரையின்போது பிரதமர் அறிவித்த 5 உறுதிமொழிகளின்படி உள்நாட்டு பாதுகாப்பு தொடர்பான விவகாரங்களில் கொள்கையை உருவாக்குதலின் பொருட்டு உள்துறை அமைச்சர்களின் சிந்தனை முகாம் நடைபெறுகிறது. கூட்டுறவு கூட்டாட்சியின் உணர்வில், மத்திய மற்றும் மாநில அளவில் பல்வேறு பங்குதாரர்களிடையே திட்டமிடல் மற்றும் ஒருங்கிணைப்பில் அதிக ஒத்துழைப்பை சிந்தனை முகாம் ஏற்படுத்தும்.
காவல் படையை நவீனமயமாக்குதல், இணையதள குற்ற மேலாண்மை, குற்றவியல் நீதி வழங்கும் முறையில் தகவல் தொழில்நுட்ப உபயோகத்தை அதிகரித்தல், நில எல்லை மேலாண்மை, கடலோர பாதுகாப்பு, பெண்கள் பாதுகாப்பு, போதை மருந்து கடத்தலை தடுத்தல் உள்ளிட்ட விவகாரங்கள் ஆகியவை இந்த சிந்தனை முகாமில் விவாதிக்கப்படும்.
குடியரசுத் தலைவர் செயலகம்
ஐந்து நாடுகளின் தூதர்கள் நியமன உத்தரவுகளை குடியரசுத் தலைவரிடம் சமர்ப்பித்தனர்
குடியரசுத் தலைவர் மாளிகையில் இன்று  நடைபெற்ற நிகழ்ச்சியில், உகாண்டாவின் துணைத் தூதர் மற்றும் வியட்நாம், ஈரான், ஸ்வீடன், பெல்ஜியம் தூதர்களின் நியமன உத்தரவுகளை குடியரசுத் தலைவர் திருமதி திரௌபதி முர்மு ஏற்றுக் கொண்டார். தங்களின் நியமன உத்தரவுகளை சமர்ப்பித்தவர்களின் விவரம்:
- மேன்மைதங்கிய திருமதி ஜாய்ஸ் கக்குராமட்ஸி கிகாபண்டா, உகாண்டா குடியரசின் துணைத் தூதர்
- மேன்மைதங்கிய திரு நகுயன் தான் ஹய், வியட்நாம் சோஷலிச குடியரசின் தூதர்
- மேன்மைதங்கிய டாக்டர் இராஜ் இலாஹி, ஈரான் இஸ்லாமிய குடியரசின் தூதர்
- மேன்மைதங்கிய திரு ஜேன் தெஸ்லெஃப், ஸ்வீடன் தூதர்
- மேன்மைதங்கிய திரு டிடைர் வந்தேர்ஹேசெல்ட், பெல்ஜியம் அரசின் தூதர்.
பிரதமர் அலுவலகம்
தொழில் மற்றும் உள்நாட்டு வர்த்தக ஊக்குவிப்புத் துறைச் செயலாளர் டாக்டர் குருபிரசாத் மொகாபத்ராவின் மறைவிற்கு பிரதமர் இரங்கல்
தொழில் மற்றும் உள்நாட்டு வர்த்தக ஊக்குவிப்புத் துறையின் செயலாளர் டாக்டர் குருபிரசாத் மொகாபத்ராவின் மறைவிற்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார்.
இதுதொடர்பாக அவர் வெளியிட்டுள்ள சுட்டுரைச் செய்தியில், “தொழில் மற்றும் உள்நாட்டு வர்த்தக ஊக்குவிப்புத் துறைச் செயலாளர் டாக்டர் குருபிரசாத் மொகாபத்ராவின் மறைவை அறிந்து ஆழ்ந்த துயருற்றேன். குஜராத் மற்றும் மத்தியில் நான் அவருடன் அதிகளவில் பணியாற்றியுள்ளேன். நிர்வாக விஷயங்களில் அவர் சிறந்த புரிதல் கொண்டிருந்ததுடன், அனைவரும் அறிந்தவாறு புதிய கண்டுபிடிப்புகளில் அவர் மிகுந்த ஆர்வம் கொண்டிருந்தார். அவரது குடும்பத்தார் மற்றும் நண்பர்களுக்கு இரங்கல்கள். ஓம் சாந்தி”, என்று குறிப்பிட்டுள்ளார்.